Eigil Andersen (SF), 2011-02-24:
Revalidering er et utrolig godt redskab, som kan hjælpe mennesker.
Revalidering kan kommunerne tilbyde, som det er nævnt, hvis folks arbejdsevne er begrænset af fysiske, psykiske eller sociale årsager.
Der skal simpelt hen være en realistisk mulighed for, at vedkommende kan komme til at forsørge sig selv, helt eller delvis.
I virkeligheden er revalideringen en stor succes.
En undersøgelse fra FTF fra december måned 2010 viser, at over 58 pct. af alle på revalidering bliver klar til at arbejde.
FTF's tal viser, at for 49 pct.s vedkommende er revalidenderne i arbejde, et halvt år efter at de er færdige med deres revalidering.
49 pct. kommer altså til at forsørge sig selv igen og skal ikke længere have penge fra det offentlige.
Så revalideringsordningen er både til gavn og glæde for de medborgere, som er inde i revalideringsordningen, og også til gavn for hele samfundet.
Foruden de her 49 pct., som kommer i arbejde et halvt år efter, er der yderligere 9 pct., som er kommet over de problemer, der gjorde, at de havde nedsat arbejdsevne i en periode.
Det er bare ikke lykkedes for dem at finde et job endnu.
Derfor er det hul i hovedet, at der siden år 2000 i Danmark er sket en halvering i antallet af revalidender.
Det kan gøres op på forskellig måde.
Jeg har hæftet mig ved en undersøgelse, som fortæller, at i år 2000 var der over 43.000, der fik en revalideringsordning.
Men 9 år senere, i 2009, var tallet faldet til 20.000, altså under halvdelen af dem, der blev revalideret i år 2000.
Faldet er utrolig dårligt, fordi det lader tusinder af mennesker i stikken, som samfundet burde hjælpe bedre.
I SF mener vi, at vi skal have vendt udviklingen, så flere fremover bliver revalideret.
Dagens forslag fra den borgerlige regering er en af vejene til at jage endnu flere væk fra at bruge revalideringsmuligheden, idet man nu vil sætte ydelserne ned til unge under 30 år.
De borgerlige skal jo bruge pengene til at finansiere de skattelettelser, som man har delt ud til højtlønnede og rige mennesker i Danmark.
Det er usmageligt, det er dybt uretfærdigt, at folk på revalidering skal betale for det.
Det er i virkeligheden en økonomisk forringelse, som skaber en langvarig fattigdom, for revalidering kan strække sig over en lang periode, og det er der ofte brug for.
Vi skal huske, at der er tale om mennesker med nedsat arbejdsevne af fysiske, psykiske eller sociale årsager.
De har hidtil kunnet få en ydelse, der kunne sikre dem og deres eventuelle børn en tryghed, uden at de skulle arbejde ved siden af.
Det er ekstra vigtigt at huske, fordi den gruppe, vi taler om her, ikke kan sidestilles med raske mennesker uden sociale vanskeligheder.
Efter forslaget vil hjemmeboende unge pr. måned, hvis de er under 25 år, få den meget lave ydelse på ca. 3.000 kr.
Det kan f.eks. dreje sig om en ung med autismeforstyrrelser.
Disse unge bor ofte hjemme hos forældrene i længere tid end andre unge, fordi de har vanskeligt ved både at flytte hjemmefra og klare et studium.
Jeg kan godt forstå, at Danske Handicaporganisationer og Rådet for Socialt Udsatte er imod lovforslaget.
Det er vi også i SF.
Der bliver i øvrigt i alt ca. otte revalideringssatser for unge under 30 år mod hidtil to satser – absolut ikke en afbureaukratisering, tværtimod.
Kommunerne får væsentlig mere administrativt bøvl, og det er altså det modsatte af den kampagne, som ministeren ellers er i gang med under mottoet »Væk med bøvlet, Inger«.
Kommunernes Landsforening har også peget på de store administrative ekstraopgaver, der ligger i det her forslag, fordi man skal foretage forskellige beregninger.
Man skal se på, om den enkelte kan få hjælp til boligudgifterne, og det er et stort regnestykke, som kræver meget arbejdskraft.
Med andre ord: mere bøvl, mere administration, mere uproduktivt arbejde, papirarbejde vel at mærke.
Men både fordi revalidender ikke skal betale for skattelettelser til de velstillede, fordi vi ikke skal jage folk yderligere væk fra revalideringsordningen, og fordi det her nye regelsæt medvirker til at forøge bureaukratiet, vil vi i SF stemme imod det her lovforslag.